Galko, Ľubomír, poslanec NR SR (2016-06-07):
Pán podpredseda Glváč, by som vás poprosil, aby ste upozorňovali svojich poslancov, pokiaľ tu vyhukujú ako zmyslov zbavení, dobre? Budem, veľmi by som to ocenil do budúcnosti. Ďakujem pekne. Dámy a páni, dovoľte mi v mene klubu strany Sloboda a Solidarita vysloviť niekoľko myšlienok k téme, ktorú prerokúvame, a to je vyslovenie nedôvery členovi vlády Robertovi Kaliňákovi, nominantovi strany SMER – sociálna demokracia poverenému riadením ministerstva vnútra, politikovi strany SMER – sociálna demokracia, ktorý sa ministrom vnútra nikdy nemal stať. Zodpovedne môžem povedať, že pán Kaliňák v klube strany SaS dôveru nemá a nemal ju ani v predchádzajúcom volebnom období. V nasledujúcich minútach sa vám budem snažiť objasniť, prečo je to tak a zároveň sa budem snažiť presvedčiť niektorých z vás, dámy a páni poslanci vládnej koalície, že si minister Kaliňák nezaslúži vašu dôveru. Na úvod by som sa takto sprostredkovane rád obrátil na pána Bugára. Vy ste spolumajiteľom súkromnej spoločnosti, ktorá od roku 2005 vlastní kaštieľ v Rohovciach. Prenajíma ho neziskovke a tá sa stará o seniorov. Predpokladám, že bolo treba doňho mimoriadne veľa investovať, zrejme státisíce, možno až milióny eur, pokiaľ sa dostal do dnešnej utešenej podoby. Rád by som sa vás, pán Bugár, teda spýtal, či ste tú kúpu kaštieľa a všetky tie rekonštrukcie, zariadenia a podobne, hradili v hotovosti. Prečo sa tak pýtam? Lebo podľa ministra vnútra Kaliňáka v tých časoch na Slovensku vraj existoval svet cashu. Teda aspoň predpokladám, že existoval a že to nemyslel pán Kaliňák len na ten jeden jediný vyhranený úsek tej obskúrnej transakcie v roku 2012, pre ktorú sme sa tu dnes zišli. Ak ste platili na drevo, pán Bugár, tak moja otázka znie, či ste tie kešu, pardon, ten cash tiež nosili v kufríkoch alebo v takýchto taškách, alebo ste to vozili v nejakých prívesoch, prípadne v dodávkach alebo nákladných autách, alebo ste mali na to brigádnikov. Dámy a páni, možno si teraz niektorí ťukáte na čelo, čo sa to vlastne pána Bugára pýtam. Lenže rovnako si ťukali na čelo státisíce občanov na Slovensku, keď si nedávno prečítali v médiách titulky typu „Prečo by nemal mať Kaliňák našu dôveru?“, pýta sa predseda MOST-u Bugár a podobne. Nuž tak ja vám poviem, pán Bugár, aj vám, dámy a páni, že prečo by nemal mať Robert Kaliňák jeho dôveru. Pretože ako minister vnútra obhajuje človeka podozrivého z podvodu a okradnutia štátu. Je to veľmi jednoduché. Treba sa len vrátiť k morálke, ktorú ste reprezentovali pred pár mesiacmi ako opoziční poslanci a hneď všetko pochopíte. Pán Hrnčiar, vy ste v akej forme dostávali výplatu v tom 2012 ako primátor Martina? Chodili ste si pre peniaze do pokladne? Alebo inak sa spýtam. Firma Gaya, to je podnik vášho známeho, čo mestu Martin dodával internet a kamerový systém. Alebo Hydroekol Dolný Kubín, ako iste viete, to je firma, čo spolu so Širokého Váhostavom zastrešuje vodárenské zákazky pre Martin a väčšinovým vlastníkom v nej je váš brat. Týmto dvom firmám ste ako, vtedy ako predstaviteľ mesta platili? Cashom? Myslím pred tými štyrmi rokmi, keď na Slovensku bol svet cashu. Alebo platili oni vás cashom? Pán Hrnčiar, včera som si prečítal vaše slová, ktorými ste priblížili vaše nedávne stretnutie s Robertom Kaliňákom. Musím povedať, že som zostal v šoku a musí vás teraz citovať: „Celú situáciu mi vysvetlil a nadobudol som pocit dôvery.“ Ešte jedenkrát to zopakujem: „Celú situáciu mi vysvetlil a nadobudol som pocit dôvery.“ A vy ste si mysleli, že by sa vám minister Kaliňák priznal, ako ovplyvňoval vyšetrovanie podozrenia z podvodu daného podnikateľa? To ste naozaj taký naivný, pán Hrnčiar? Nie, nie ste taký naivný, vy len hľadáte úplne primitívne výhovorky, aby ste ho vo funkcii podržali. Prosím vás, pán Hrnčiar, o čom vás Robert Kaliňák počas tej vašej intímnej hodiny otázok presvedčil? O tom, že je normálne platiť 12 miliónov eur za prevod bytov v hotovosti v niekoľkých desiatkach kufríkoch, lebo rok 2012 je svet cashu? Alebo o tom, že je normálne vyprodukovať za všetky firmy, ktoré má nejaký jeho kamarát, šialené straty, neodvádzať žiadnu daň a celý biznis mať postavený len na neoprávnených vratkách DPH? Alebo o tom, že je normálne vyplácať miliónové vratky DPH novozaloženým firmám existujúcim len pár dní, a to bez akejkoľvek skutočnej kontroly? Alebo snáď o tom, že je normálne zastavovať trestné stíhania alebo ich vôbec nezačínať pri takýchto doslova šialených prípadoch? To si naozaj, pán Hrnčiar, myslíte, že by jedna príčetná vyšetrovateľka toto spravila, keby mohla postupovať profesionálne a mohla by postupovať podľa zákona? Toto nám chcete nahovoriť? Skutočne by ma zaujímalo, ktoré tvrdenie Roberta Kaliňáka vo vás vyvolalo pocity dôvery? Normálne z vedeckého hľadiska by ma to zaujímalo. Apropo, spýtali ste sa pána Kaliňáka v tom vašom pamätnom hodinovom nedeľnom rozhovore dôvery, či a ako bola vyšetrovateľka napomenutá či potrestaná? Určite nespýtali? Ale ja vám to prezradím, nijako. Nemôžete predsa trestať niekoho, kto robí to, čo po ňom chcete. Vaším vyhlásením o nadobudnutí pocitu dôvery voči Robertovi Kaliňákovi ste len potvrdili, že predstavujete jednu z najhorších foriem bezzásadovosti a oportunizmu slovenskej politiky. Vaša lojalita k SMER-u – sociálna demokracia sa dostala za hranicu zodpovednosti za štát, spravodlivosti a za hranicu dobrých mravov. Skompromitovali ste sa, ale ešte môžete urobiť krok späť. A čo pán Procházka? Pán Procházka by sa asi začudoval, ak by mu finančná skupina PENTA, ako jeho klient z roku 2008 za zastupovanie spoločnosti Paroplynový cyklus na Ústavnom súde s vysvetlením, že veď je svet cashu, zaplatila tak, že by mu pred kanceláriu na schody z dvoch, troch fúrikov vysypala peniaze, resp. určite by sa začudoval. Prečo sa teraz pán Procházka nečuduje, keď takéto stupídne výhovorky vypúšťa z úst minister vnútra Robert Kaliňák, ktorý sa tak snaží obhájiť protiprávne konanie a podvody svojho kamoša z mokrej štvrte, mimochodom začínajúceho ako zlodejíčka autorádií, dámy a páni, o takomto človeku sa bavíme, toto je ten váš známy, aby sme vedeli, aby ste vedeli, o kom rozprávame, u koho býva Robert Fico a s kým sa osobne pozná a kamaráti minister vnútra. Dámy a páni, pán predseda strany SIEŤ toho za posledný rok veľa vyslovene skazil, ale úprimne by som sa ho, naozaj úprimne chcel spýtať na tomto mieste, že či aj jeho svedomie má ešte aj takýto vypínač. Dámy a páni zo SIET-e, spomeňte si na vaše volebné sľuby, na váš deklarovaný boj proti korupcii, antischránkové zákony, službu štátu. Vari je to tak, že štátu ako je, slúžime, len keď sa derieme k moci, ale keď sme už vo vláde, tak slúžime podvodníkom? Pán Procházka, dámy a páni zo strany SIEŤ, ak pri tomto hlasovaní zlyháte, ak podržíte Roberta Kaliňáka vo funkcii, nemáte viac morálne právo už slová ako korupcia, boj proti nej, alebo antischránkové zákony vôbec vziať do úst, lebo činy, dámy a páni zo SIET-e, činy sú dôležité, nie vzletné heslá, frázy a žiarivé úsmevy do kamier a na billboardoch. Uvidíme, či aj vaše svedomie má vypínač, ako ho má aspoň, aspoň sa zdá, svedomie vášho predsedu. Lebo ak ho má a ak skutočne ho dnes vypnete, som takmer na 100 % presvedčený, že zapnúť sa vám ho už nikdy nepodarí. Tí oligarchovia, tie gorily v pozadí už vás budú mať v hrsti, ja by som to na vašom mieste ešte zvážil. Dámy a páni, kolegovia poslanci, kolegyne poslankyne, zrejme ste si všimli, že sa viac venujem ľuďom, ktorí o zotrvaní alebo nezotrvaní ministra vnútra Kaliňáka majú dnes alebo zajtra – podľa toho, ako to ide – rozhodnúť, ako jemu samotnému. Je to pochopiteľné, a to z dvoch dôvodov. Ten prvý je, že práve oni by mohli predsa len v sebe nájsť kúsok súdnosti a spomenúť, čo, komu a prečo vlastne sľubovali pri preberaní svojho poslaneckého mandátu. A spomenúť si aj na to, či im to stojí za to kryť človeka, ktorý trestuhodne a neospravedlniteľne zlyhával a zlyháva neustále. No a ten druhý dôvod je ten, že on si vlastne ani nejakú väčšiu pozornosť nezaslúži, veď vieme, o kom hovoríme. Ale predsa, pár slov mu predsa len na záver ešte len venujem. Mal by som opätovne a farbisto líčiť to, čo už vysvetlil predo mnou veľmi zrozumiteľne kolega z SaS Jozef Rajtár alebo líder nový Daniel Lipšic, hovoriť o vratkách, o podvodoch, o zasahovaní do vyšetrovania a jeho blokovaní, verbálnych a neprípustných vyjadreniach, kamarátšaftoch s podvodníkmi a o ich politickom krytí, už by to ale bolo len opakovanie. Iné poviem, lebo už je načase, aby to niekto povedal. Dámy a páni, dnes chceme odvolať člena vlády a ministra vnútra, ktorý sa ním vôbec nemal stať. Hovoríme o šedej eminencii strany SMER – sociálna demokracia, hovoríme o oddanom pomocníkovi tomu, čo zháňal milióny vlastnou hlavou predajom štátnych funkcií. Tento biznismen sa pasuje do role sociálneho demokrata, ktorý si podľa svojich slov zarába peniaze obchodmi na burzách. Dovoľte mi, dámy a páni, povedať, že obchodom pána Kaliňáka s cennými papiermi verím rovnako, ako pocitom dôvery, ktoré voči nemu prechováva pán Hrnčiar. Na tomto mieste musím spomenúť Hedvigu Malinovú, kauzu, kde sa pán Kaliňák so svojím šéfom Ficom situovali do úlohy vyšetrovateľov, žalobcov aj sudcov, aby o niekoľko rokov neskôr odovzdali celú záležitosť maďarským súdom. To je strašná hanba. A Robert Kaliňák mal leví podiel na tom, že robí zo Slovenska banánovú republiku. Alebo môžem ísť ešte ďalej, môžem hovoriť o firme Korinex a o jej IT-projektoch, alebo ísť ešte ďalej a hovoriť o 90. rokoch o Kovošrote, o firmách Triangel kapitál, firma Krup, Business park Bratislava, Bratislava TRADE CENTER a o tom, ako sa majetok Kovošrotu prehnal cez biele kone, aby sa po očistení od dlhov vrátil to rúk pôvodným majiteľom. Áno, pán minister vnútra povedal, že sa to šetrilo, zrejme to bolo aj v súlade so zákonom, tým nedokonalým naším právom, keď sa to vyšetrovalo. Ale bolo to amorálne a bolo to mafiánske, dámy a páni, ten Kovošrot. Teraz odbočím a poviem vám jeden citát. Nie je môj, to znamená, že sa vopred ospravedlňujem za to slovo, ktoré v ňom použijem. Citujem: „Chalani, áno, cítim sa trápne také chujoviny hovoriť, ale idem tam, lebo budú z toho veľké prachy, tak niečo proste musím zniesť.“ Áno, je to citát istého Roberta Kaliňáka a tieto slová zazneli pred jeho kamarátmi v čase, keď vstúpil prostredníctvom strany SMER do vysokej politiky. Ale môžem pripomenúť aj rok 2004 a jednu nemenovanú oslavu v nemenovanom petržalskom klube, kde sa Robert Kaliňák, aká náhodička, stretol s nebohým mafiánskym bossom Jozefom Slobodom. Alebo sa môžem venovať mafiánskej skupine Jakšíkovcov, spomenúť si na ich bezpečnostnú agentúru A-Team. Môžem pospomínať kopu ďalších vecí, v ktorých lietal a lieta Robert Kaliňák. Nie je potrebné to naťahovať, pretože kto chcel mať prehľad, tak už tieto informácie dávno má a ten prehľad už má. Dámy a páni, dnes sme tu kvôli zlyhaniam ministra vnútra pri vyšetrovaní alebo skôr nevyšetrovaní primitívnych podvodov pri neoprávnenom uplatňovaní si vratiek DPH a okrádaní všetkých občanov Slovenskej republiky, to znamená aj voličov SMER-u, aj voličov Slovenskej národnej strany, aj voličov MOST-u, aj voličov SIET-e. Ak by bol nominant strany SMER minister vnútra Robert Kaliňák formát, tak by nasledoval svojho kamoša Jána Počiatka a nevystavoval by svojich kolegov, poslancov strany SMER, ale hlavne poslancov koaličných strán hanbe, ktorú utŕžia, keď ho budú musieť vo funkcii podržať. Áno, dámy a páni z vládnej koalície, len kvôli nemu a kvôli jeho arogancii musíte toto dnes všetko počúvať, kvôli ničomu inému. Ak by mal nominant strany SMER – sociálna demokracia minister vnútra Robert Kaliňák v sebe aspoň kúsok cti, nenechal by túto schôdzu ani prebehnúť. Nespravil to, lebo česť a dobré meno sú pre nominantov strany SMER – sociálna demokracia cudzie pojmy. Je to niečo, na čom nominantom strany SMER nikdy nezáležalo. A preto ministrovi vnútra Robertovi Kaliňákovi v mene celého klubu strany Sloboda a Solidarita, ale aj v mene mnohých občanov na Slovensku vyslovujem z tohto miesta nedôveru. A na záver zopakujem ešte jedenkrát našu verejnú výzvu premiérovi Slovenskej republiky Robertovi Ficovi. Pán Fico, vyzývam vás, zmeňte, prosím, bydlisko. Ani si neviete predstaviť, ako demoralizuje našu krajinu, keď bývate v byte podozrivého podnikateľa Ladislava Bašternáka. Ďakujem vám za pozornosť. (Potlesk.)